OnePlus dumper priserne med to nye Nord-modeller

OnePlus går nu benhårdt efter billig-segmentet med sin Nord-serie. Familien udvides i dag med to nye modeller, der begge er billigere end nogen anden OnePlus-telefon på hylderne, nemlig 5G-modellen OnePlus Nord N10 til bare 2.499 kroner og 4G-dittoen Nord N100, der kan puttes i lommen for 1.399 kroner. Begge modeller lander i Danmark i løbet af november måned.

Og der er ikke tale om anonyme og blodfattige modeller. Nord N10 har 6,49 tommer stor skærm med 90Hz opdatering. Det er dog en LCD-skærm og den har “kun” en opløsning på Full HD+. Nord N100 har ikke samme 90Hz-skærm, men har til gengæld et stort batteri på hele 5.000 mAh. Skærmen er samtidig en lille smule støre, nemlig 6,52 tommer.

Med de nye telefoner vil OnePlus forsøge at “gøre premium smartphone-oplevelsen tilgængelig for et bredere publikum,” som de skriver i pressemeddelelsen.

– OnePlus’ mission om at dele bedre teknologi med verden betyder, at vi stræber efter at gøre banebrydende teknologi tilgængelig for en bredere vifte af brugere. OnePlus Nord N-serien er næste skridt i vores strategi om at udvide vores udbud af smartphones i flere prisklasser. Nu kan endnu flere brugere få en uovertruffen oplevelse uden at gå på kompromis med kvaliteten, siger Pete Lau, grundlægger og CEO i OnePlus.

OnePlus Nord N10 5G (til venstre) og Nord N100.

Begge modeller har fingeraftrykslæser på bagsiden af telefonen. De kan også også begge udvides via SD-kort. De levereres også begge med Android 10 med OxygenOS smurt hen over. Altså ikke Android 11 + OxygenOS 11 kombinationen fra OnePlus 8T, som vi har anmeldt her.

Herunder et hurtigt overblik over specifikationerne på de to nye Nord N-telefoner:

| OnePlus Nord N10 5G | OnePlus Nord N100
Skærm | 6,49 tommer, 90Hz Full HD+ | 6,54 tommer
Processor | Snapdragon 690 | Snapdragon 460
Hukommelse | 6GB RAM | 4GB RAM
Lagerplads | 128 – 512 GB | 64 GB
Batteri | 4.300 mAh | 5.000 mAh
Opladning | Warp Charge 30T | 18W Fast Charge
Kameraer | 64 megapixel, 119 grader vidvinkel, makro og monokrom | 13 megapixel, makro og bokeh-linse
Frontkamera | 16 megapixel | ?
Pris | Fra 2.499 kr. | Fra 1.399 kr.

OnePlus dumper priserne med to nye Nord-modeller